*Tämä artikkeli kertoo elokuvasta. Lastenlaulusta kerrotaan artikkelissa Leijonan metsästys.*

**Leijonanmetsästys** (tansk. *Løvejagten*) on vuonna 1907 valmistunut tanskalainen mykkäelokuva. Viggo Larsenin ohjaama lyhytelokuva oli yksi Nordisk Films Kompagnin ensimmäisistä kansainvälisistä menestyksistä.

Juoni
-----

Kaksi metsästäjää ja heidän alkuasukaspalvelijansa jahtaavat suurristaa viidakossa. He näkevät seeproja, strutsin ja virtahevon sekä pyydystävät pienen apinan. Miehet leiriytyvät, mutta vuohen tappanut leijona herättää heidät. Toinen leijona tappaa metsästäjien hevosen. Miehet ampuvat leijonat, nylkevät niiden nahat ja panevat tupakaksi.

Näyttelijät
-----------

|  |  |  |
| --- | --- | --- |
|  Knud Lumbye  | … |  metsästäjä
  |
|  Viggo Larsen  | … |  metsästäjä
  |
|  William Thomsen  | … |  musta palvelija
  |

Tuotanto ja vastaanotto
-----------------------

Nordisk Films Kompagnin omistaja Ole Olsen oli ostanut *Leijonanmetsästystä* varten Hampurin Hagenbeckin eläintarhasta kaksi leijonaa, jotka ammuttiin pienellä Elleoren saarella Roskildenvuonossa. Eläinsuojelujärjestö yritti estää elokuvan tekemisen ja oikeusministeri Peter Adler Alberti kielsi leijonien tappamisen, mutta Olsen toteutti suunnitelmansa ja levitti elokuvan ulkomaille Ruotsista käsin. Olsen menetti elokuvateatterilupansa ja *Leijonanmetsästys* sai ensi-iltansa Tanskassa vasta marraskuussa 1908, kun Olsenin eläinrääkkäyssyyte ja elokuvan esityskielto oli kumottu.

*Leijonanmetsästys* oli Nordiskin kansainvälinen läpimurto ja yhtiön suurimpia myyntimenestyksiä. Elokuvan suosio perustui paljolti sen aiheuttamaan skandaaliin, mutta sen ansioiksi on mainittu myös kehittynyt kerrontatekniikka ristiinleikkauksineen ja lähikuvineen.

Suomessa Olsenin leijonajahdista kerrottiin tuoreeltaan elokuussa 1907 ja elokuvaa esitettiin Helsingissä neljänä kopiona syyskuun lopulla. Sen suomenkielisiä nimiä olivat *Jalopeuranmetsästys Roskildessa*, *Jalopeurajahti Roskilden luona*, *Leijonajahti*, *Jalopeuran ajo Roskildessa* ja *Jalopeurametsästystä Afrikassa, esitettynä Köpenhaminassa*. *Hufvudstadsbladetin* mukaan kyseessä oli "päivän puhutuin ja kirjoitetuin elokuva" ja *Åbo Underrättelser* laski sen tuoneen Olsenille yli 48 500 markkaa puhdasta voittoa. Elokuvan aiheuttamaa skandaalia ja oikeusministeri Albertin muista syistä johtunutta eroa seurattiin Suomen lehdistössä vielä myöhemminkin.

*Leijonanmetsästys* on nähtävissä Tanskan elokuvainstituutin sivustolla.

Lähteet
-------

1. 1 2 3 4 5  Det Danske Filminstitut: Filmdatabasen *dfi.dk*. Viitattu 6.10.2017.
2. 1 2  Thorsen, Isak: *Nordisk Films Kompagni 1906–1924: The Rise and Fall of the Polar Bear*, s. 23–25. East Barnet: John Libbey Publishing, 2017. ISBN 9780-86196-731-5.
3. ↑  Levende billeder: Dengang Nordisk Film slog løver ihjel *samfundsfag-abc.dk*.  Arkistoitu 7.10.2017. Viitattu 6.10.2017.
4. ↑  Løvejagten på Eleore *bibliotek.kk.dk*. Viitattu 6.10.2017.
5. ↑  Lejonjakt i Danmark.  *Nya Pressen*, 24.8.1907, s. 4. Artikkelin verkkoversio.
6. ↑  Danmark: Osmaklig biografbildsindustri.  *Politiken*, 27.8.1907, s. 3. Artikkelin verkkoversio.
7. ↑  Biografi-teatterin mainos.  *Helsingin Sanomat*, 24.9.1907, s. 2. Artikkelin verkkoversio.
8. ↑  Biografiteatterin mainos.  *Uusi Suometar*, 24.9.1907, s. 1. Artikkelin verkkoversio.
9. ↑  Kinematografi Centralin mainos.  *Helsingin Sanomat*, 24.9.1907, s. 3. Artikkelin verkkoversio.
10. ↑  Kansainvälinen Biografi oy:n mainos.  *Uusi Suometar*, 25.9.1907, s. 2. Artikkelin verkkoversio.
11. ↑  Maailman Ympäri -elokuvateatterin mainos.  *Uusi Suometar*, 25.9.1907, s. 2. Artikkelin verkkoversio.
12. ↑  Smånotiser: Biografteatern N. Esplanadgatan 21.  *Hufvudstadsbladet*, 28.9.1907, s. 6. Artikkelin verkkoversio.
13. ↑  Småplock: Den lejonjakt.  *Åbo Underrättelser*, 5.10.1907, s. 3. Artikkelin verkkoversio.
14. ↑  Skandinavien: Lejonjaktens efterspel.  *Nya Pressen*, 20.10.1907, s. 3. Artikkelin verkkoversio.
15. ↑  Kjerulf, Charles: Albertis fall.  *Hufvudstadsbladet*, 16.9.1908, s. 6–7. Artikkelin verkkoversio.

Aiheesta muualla
----------------

* *Leijonanmetsästys* Internet Movie Databasessa. (englanniksi)